B. Bugár, podpredseda NR SR: (2006-04-21):
M. Maxon, poslanec: Ďakujem pekne za slovo. Musím skonštatovať, že pán kolega Kondrót ma trošku vyprovokoval k môjmu vystúpeniu, ale v tom pozitívnom slova zmysle. Celkom okrajovo zareagujem na jednu záležitosť, v ktorej sa nezhodujeme. A ona teda vecne celkom ani nesúvisí s prerokovávaným bodom. Ja som teda od začiatku až do tejto chvíle presvedčený, že Národnou radou viceguvernér Národnej banky Slovenska schválený alebo teda odsúhlasený spĺňa teda kvalifikačné predpoklady. A som presvedčený teda, že aj tí, ktorí kompetenčne teda jeho kvalifikáciu majú preveriť, sa v krátkom čase na verejnosti k tomu vyjadria. Ale, ak dovolíte, to, v čom sa zhodujeme s pánom poslancom Kondrótom, je nestabilné prostredie, v ktorom Úrad pre reguláciu sieťových odvetví pracoval. K môjmu vystúpeniu ale ma priamo inšpiroval aj viceguvernér Národnej banky Slovenska v tom zmysle, že správne prezentoval, že hlavným poslaním a zámerom a cieľom Národnej banky Slovenska je cenová stabilita. Z toho pohľadu musím povedať, že ma na istej konferencii, ktorej som sa zúčastnil, vyrušilo trošku konštatovanie predstaviteľov Národnej banky Slovenska. A to konštatovanie bolo dosť tvrdé, kde teda predstavitelia Národnej banky Slovenska skonštatovali, že podľa ich názoru si Úrad pre reguláciu sieťových odvetví neplní svoje povinnosti tak, ako by si to stabilizácia, cenová stabilizácia a posudzovanie teda tých skutočností v oblasti cenovej regulácie, ktoré v kompetencii má, tie povinnosti vyžadovali. Bola to prvá, by som povedal, taká nie celkom verejná kritika Úradu pre reguláciu sieťových odvetví. A bol som teda trošku z toho prekvapený. A viac som sa možno potom zaujímal o hospodárske výsledky podnikov, ktorých ceny alebo rozhodujúca časť cien je práve stanovovaná Úradom pre reguláciu sieťových odvetví. A túto skutočnosť som si overoval aj na základe toho, že prebehli teda viaceré diskusie o možnosti zdanenia dividend a tak ďalej a tak ďalej. No a naozaj som musel teda skonštatovať, že v zásade podniky a niektoré podniky aj s monopolným postavením, ktorých rozhodujúca časť produkcie podlieha pod cenovú reguláciu Úradu pre reguláciu sieťových odvetví, v zásade dosahujú veľmi slušné zisky, a to v niektorých prípadoch aj neprimerané. Pán predseda, ja beriem do úvahy to, že vy nie všetky ceny môžete teda v súlade so zákonom a postavením Úradu pre reguláciu sieťových odvetví regulovať. Naozaj by bolo veľmi zjednodušené, keby sme teraz povedali, že výsledná cena plynu je vecou rozhodnutia Úradu pre reguláciu sieťových odvetví, pretože na tvorbe tejto ceny vy participujete veľmi malou čiastkou, aby ste to nakoniec spomenuli. A to je otázka distribúcie alebo cien distribúcie, do ktorej objektívne môžete vstupovať. Nemyslím si ale, že všetko je úplne kóšer, pokiaľ sa týka vodného a stočného. Je to podľa môjho názoru naozaj problém. A tu sa dosť zafixovala tá podľa môjho názoru neodôvodnená a príliš vysoká regionálna rozdielnosť týchto cien. Viete, už 50 rokov počúvame, že najväčšie náklady na dodávku vody a nakoniec potom aj na stočné alebo najväčšie problémy sú na východnom Slovensku. No ja naozaj nemám tú kompetenciu a ani nemám dostatok analytických materiálov na to, aby som to mohol definitívne a objektívne zhodnotiť, ale myslím si, že tá regionálna rozdielnosť cien podľa môjho názoru by nemala byť taká vysoká. A do istej miery som presvedčený, že má na tom podiel aj skutočnosť neefektívne vynaložených nákladov niektorých spoločností, vodárenských spoločností, ktoré vám teda ako úradu predkladajú návrhy na stanovenie cien vodného a stočného. K tomu, čo povedal pán Kondrót, že je to naozaj z hľadiska postavenia veľmi dôležitý úrad. Tak ja osobne si myslím, že diskutovať o výsledkoch práce úradu jedenkrát do roka na pôde Národnej rady Slovenskej republiky je málo. Neprichodí mi to, ale jednoducho skonštatujem, že mám taký pocit, že sa o tomto úrade aj málo diskutovalo vo výbore pre hospodárstvo, privatizáciu a podnikanie. Ak sa mýlim, prosím, beriem to späť, ale myslím si, že jeho dôležitosť a jeho vplyv na spotrebiteľské ceny a na konečné ceny pre domácnosti je taký mimoriadne vysoký, že by sme naozaj sa mali ešte zamyslieť aj, či súčasne platná legislatíva vyhovuje. A diskutovať možno o nezávislosti tohto úradu, lebo istým spôsobom on sa stal nezávislý od možnosti kontroly všetkých, ale nie je nezávislý, a to všetci veľmi dobre pociťujeme, z hľadiska jeho kreovania. Tým, ktorí teda o tom pohybe v úrade niečo vedia, tak je jasné, že máloktorá inštitúcia sa kreuje na základe takého intenzívneho, niekedy aj pozitívneho lobingu ako práve napr. regulačná rada. A to, si myslím, nie je dobré. A treba hľadať príčiny a dôvody, prečo to tak je. Viete objavili sa aj informácie, že regulačná rada je orgán, ktorý veľmi intenzívne komunikuje s tými, ktorí predkladajú návrhy na stanovenie cien. Ja naozaj som ďaleko od toho, aby som vyslovil tieto podozrenia. Ale som sa zamyslel nad tým, a tým budem končiť, čo povedali vysokí predstavitelia Národnej banky Slovenska. A vy v zásade, pán predseda, by ste mali mať jeden základný cieľ. To, čo plní Národná banka Slovenska z hľadiska stabilizácie spotrebiteľských cien, to je aj vo vašom vienku. A sú voči vašej práci od takej významnej autority isté výhrady, ktoré mňa znepokojujú. Ja som tieto slová považoval za potrebné povedať aj preto, že po ročnej činnosti úradu som vystúpil tuná v pléne Národnej rady a skonštatoval som, že to kreovanie prebehlo v poriadku a že úrad začal fungovať. Dnes s odstupom času som presvedčený, že áno, funguje, ale vynárajú sa isté pochybnosti. Je to ale však už téma pre budúci parlament. A myslím si, že by ten vzťah výboru pre hospodárstvo, privatizáciu a podnikanie, Národnej rady a Úradu pre reguláciu sieťových odvetví mal byť podstatne intenzívnejší. Myslím si, že málokto z nás, poslancov, vie, ako sa teda tie ceny stanovujú, aká je metodika, čo všetko musia žiadatelia predložiť. Myslím si, že v budúcom volebnom období by Národná rada Slovenskej republiky mala všetko spraviť preto, aby tá činnosť sa zdokonalila. Ja som presvedčený, že aj súčasné vedenie úradu bude tomu nápomocné s jedným jediným cieľom, to je to, čo už povedal viceguvernér, stabilizovať spotrebiteľské ceny, predovšetkým spotrebiteľské ceny s dopadom na občanov a domácnosti. Ďakujem pekne za pozornosť. (Potlesk.)